**Beszámoló a 2020. esztendőben végzett szolgálataimról**

A 2020 tavaszán beroppant pandémia természetesen rányomta bélyegét az elmúlt évben elvégezhető szolgálatokra. Élőben alig volt mód a találkozásra, ugyanakkor a szükség rávitt bennünket, hogy gyakorlottakká váljunk az online felületek használatában. Ezt a járványhelyzet jó hozományaként értékelem, de más területen is konstatáltam a szokatlan állapot „pozitívumait”.

A kormány által elrendelt karantén, a bezártság, az olykor ránk szakadó magány sérülékenyebbé tette az embereket, ezáltal nyitottabbá váltak az evangélium vigasztalásának, bátorításának a befogadására. Az un. lelkipásztori beszélgetésekről nem lehet bővebb információt adni egy ilyen beszámolóban. Azt azonban megállapíthatom, hogy az előző évekhez képest – annak ellenére, hogy a szolgálatomban mindig is nagy hangsúlyt kap a lelkigondozás - idén jóval több alkalmam nyílt ilyen jellegű beszélgetésekre, akár mobilon, akár pedig Skype vagy más csatornán keresztül. Különösen a Páratlanklub tagjai, és az idősebb generáció tagjai (akik eddig egyébként ritkábban!) éltek a lehetőséggel.

Mivel a naptári év elején két jelentősebb program is van, amelynek szervezésében aktívan kell részt vennem, nagyon örültem, hogy a járványügyi intézkedések csupán március 11-től léptek életbe. Így nagylétszámú gyülekezet jelenlétében kerülhetett sor a Házasság hete központi programsorozata keretében már szokássá vált áldással egybekötött Bálint-napi koncertre. Ezen a február 14-i alkalmon a Lutheránia Énekegyüttes mellett igehirdetéssel Gáncs Péter ny. püspök szolgált. (A minden baki nélkül lezajlott estéért különösen hálás lehettem Istennek, hiszen kicsit feszült állapotban voltam már akkor. Másnap indultunk öt orvos és két nővér társaságában, az Evangélikus Külmissziói Egyesület kiküldetésében Kenyába, hogy a szervezetünk által támogatott gyerekeknek egészségügyi tábort tarthassunk.)

Előtte február első szombatján került sor a Világimanap előkészítő konferenciájára a MEÖT székházában. Ezen az alkalmon, mint az egész együttlét szervezője vettem részt, lévén, hogy az ökumenikus Női Bizottság elnöki posztját jelenleg én töltöm be. Ugyanakkor az evangélikus résztvevők mozgósítása, később pedig az imanapi anyagokkal való ellátása szintén rám hárult.

2020. február1-én, a MEÖT székházban közel 140 résztvevővel meg tudtuk tartani tehát a felkészítő konferenciánkat. Abban az esztendőben Zimbabwe asszonyai fogalmazták meg a liturgiát a világ keresztényei számára. **Kelj fel és járj!** – nem is tudhattuk, hogy az általuk választott Bibliai mottó mennyire aktuális lesz a később bekövetkezett pandémia közepette. Márciusban már bátorított, kimozdított kábult, dermedt döbbenetünkből. Az előkészítő alkalmon szolgált *dr. Bálint* *Zoltán* és felesége *Beáta* is, akik beszámoltak arról a hat esztendőről, amelyet a Lutheránus Világszövetség küldetésében misszionáriusként töltöttek Zimbabwe-ban. Ezen az előkészítő konferencián tehát előtérbe került egyházunk szolgálata. Az imanapi adományokból pedig közel kétszázezer ft összeg érkezett a már említett, február 17-21 között, Nairobi mellett megtartott EKME egészségügyi tábor támogatására. (Az akkor végzett vizsgálat tárta fel többek között, hogy az egyik kislány életveszélyes szívrendellenességgel született. Ezt korrigálni lehetett. Adományaink révén, szeptemberben sikeres műtétet hajtottak végre rajta a kenyai szakemberek. )

Februárban még úgy gondolhattuk, hogy a Kínában, Ázsiában kitört járvány Európába nem jut el. Ezért hálát adhatunk március első péntekéért, március 6-ért, mert a magyar gyülekezetek élőben megtarthatták még a világimanapi istentiszteleteket. Az ökumenikus közösségek még együtt lehettek, ünnepelhettek. Egy héttel később léptek Magyarországon is életbe a korlátozó intézkedések. Sok országban viszont ekkorra már az imanapi alkalmakat is online formában lehetett csak megtartaniuk az asszonyoknak.

És itt szinte véget is érne a jelentésem, ha nem utalhatnék vissza a bevezetőben megfogalmazott „profitra”, a személyes lelkigondozói kapcsolatok szorosabbá válására, amelyet nem várt módon hozott magával a pandémia. A női missziós területen érintettek számára nem készítettem külön online igehirdetési videókat. Ám tovább küldtem mindazokat a film- és hangfelvételeket a számukra, amelyek tartalmukban hasznosnak, építőnek bizonyultak. Köztük olyan dolgokat, melyeket iskolai munkám során készítettem. Jó volt olvasnom a reakciókat, fogadnom a visszacsatolásokat.

Az elmaradt élő találkozások, a tervbe vett, de elhalasztott alkalmak teljes felsorolása viszont szomorúvá tenne. Csak néhányat közülük:

Az elmúlt esztendőben február 10-én került sor az utolsó Páratlanklubos alkalomra. A nyári időszakra ugyan szerveztünk kerti találkozókat, sőt egy balatongyöröki nyaralást is, de ezeken a létszám természetesen alatta maradt az előző években megszokottaknak, sőt jóval kevesebben jöttek, mint azt a nehéz körülmények ellenére is vártuk volna.

Április hónapban nem kerülhetett sor a nyugdíjas papnék és papnők találkozójára sem a Deák téren. Szomorúságom, hogy idén sem tervezhetünk vele.

A nyári programokat hosszas megfontolás után úgy döntöttem, hogy lemondom a lappangó vírus okozta bizonytalanság miatt. Hasonlóan történt a tervezett őszi együttlétekkel, hiszen a járvány második hulláma elérte hazánkat is.

Csodálatos „elő-karácsonyi” találkozókon vettem viszont részt a képernyő előtt ülve, „zoomolva” először néhány egyedülálló édesanyával, majd az önkéntes munkatársaimmal.

A 2021. évre vonatkozóan inkább csak nyár végével, ősztől tervezek a konkrét járványügyi helyzet tükrében.

B. Pintér Márta s.k. lelkész

Budapest, 2021. február 14. *Női Missziói Szolgálat*